钦定古今图书集成/明伦汇编/官常典/第581卷 > 郑岳
## 钦定古今图书集成/明伦汇编/官常典/第581卷 > 郑岳

按《明外史》本传：“岳字汝华，莆田人，弘治六年进士。为
户部主事，改刑部主事。董天锡偕锦衣千户张福决
囚，福坐天锡上。岳上言：‘锦衣，兵部辖也。主事部属，千
户卫属，今列其上，不可。且迩多纷更纠劾，非镇监职
而董让行之。太常本礼部属，而崔志端专之。陛下不
寘于理，臣下效尤无忌惮’。忤旨，逮系诏狱。尚书周经”、
侍郎许进等救，不听。都御史闵珪当岳赎杖还职，从
之。寻进员外郎，迁湖广佥事。归宗藩侵地于民治。施
州夷民相仇杀者。荆、岳饥，劝富民出粟，弛河泊禁，属
县粮当输远卫者给以直，民乃获济。正德初，擢广西
副使。土官岑猛当徙福建，据田州，不肯徙。岳许为奏
改近地，猛乃请自效。寻改广东，迁江西按察使，就迁
左布政使。宸濠夺民田亿万计，民立砦自保。宸濠欲
兵之，岳持不可。会提学副使李梦阳与巡按御史江
万实相讦，岳承檄按之。梦阳遂执岳亲信吏言“岳子
沄受赇。”宸濠因助梦阳奏其事，囚掠沄。巡抚任汉顾
虑不能决。给事中王爌请遣大臣往勘，帝乃遣大理
卿燕忠会给事中黎奭按问。忠等奏勘岳子私有迹，
而梦阳挟制抚、按，俱宜斥。岳遂夺官为民。宸濠叛，中
外交荐。起四川布政使，以忧不赴。世宗初，擢右副都
御史，巡抚江西。甫两月，召为大理卿。嘉靖元年冬上
言：“内臣有犯，宜听部院问理，毋从中决。”不能从。帝数
不豫，岳请遵圣祖寡欲勤治之训。宫寝有制，进御以
时而退。朝即御文华裁决章奏，日暮还宫，以养寿命。
之源报闻。出按甘肃乱卒事，总兵官李隆等皆伏罪。
还朝，以灾异陈《刑狱失平》八事。寻迁兵部右侍郎。时
大礼未定，岳言“若以两考为嫌，第称孝宗庙号，毋称
伯考，以稍存正统。”大学士石珤请从之。帝切责珤，夺
岳俸两月。转左侍郎。请罢山海关税，弗许。中官崔文
欲用其兄子为副将，岳持不可。宁夏总兵官仲勋行
贿京师，御史聂豹以《风闻》论岳。岳自白，因乞休去。